തിരുവനന്തപുരം മെഡിക്കല് കോളേജിലെ ആരോഗ്യമന്ത്രിയുടെ മിന്നല് സന്ദര്ശനം വിമര്ശനവുമായി ഡോക്ടര്മാര് തിരുവനന്തപുരം: തിരുവനന്തപുരം മെഡിക്കല് കോളേജില് ആരോഗ്യമന്ത്രി വീണാ ജോര്ജ് മിന്നല് സന്ദര്ശനം നടത്തിയതിന് പിന്നാലെ വിമര്ശനവുമായി ഡോക്ടര്മാര്. മെഡിക്കല് കോളേജിലെ സാഹചര്യം കാലങ്ങളായി ഇങ്ങനെ തന്നെയാണെന്നും, ഇതിന് പരിഹാരമാവശ്യപ്പെട്ട് പലപ്പോഴായി മന്ത്രിയെ തന്നെ സമീപിച്ചിട്ടുണ്ടെന്നുമാണ് പിജി ഡോക്ടര്മാരുടെ സംഘടന വ്യക്തമാക്കുന്നത്. മന്ത്രി വലിച്ചു കീറിയ പോസ്റ്റര് തയ്യാറാക്കിയ ഡോക്ടറും വീണാ ജോര്ജ്ജിനെതിരെ വിമര്ശനവുമായി രംഗത്തെത്തിയിട്ടുണ്ട്. വ്യാഴാഴ്ച രാത്രിയാണ് ആരോഗ്യ മന്ത്രി മെഡിക്കല് കോളേജില് മിന്നല് സന്ദര്ശനം നടത്തിയത്. ആശുപത്രിയിലെ വീഴ്ച്ചകള് മന്ത്രി ചൂണ്ടിക്കാട്ടിയിരുന്നു. മുതിര്ന്ന ഡോക്ടര്മാര് ആ സമയത്ത് ഡ്യൂട്ടിയിലുണ്ടായിരുന്നില്ല. കൃത്യമായ ഡ്യൂട്ടി ചാര്ട്ട് ഇല്ലാത്തതും ഉത്തരവാദിത്വപ്പെട്ടവര് സ്ഥലത്തില്ലാത്തതും മന്ത്രി ചൂണ്ടിക്കാട്ടി. മെഡിക്കല് കോളേജിലെ പരിമിതികള് സഹിക്കണമെന്ന് ആവശ്യട്ട് വാര്ഡിന്റെ ഭിത്തിയില് പതിച്ചിരുന്ന പോസ്റ്റര് മന്ത്രി നീക്കം ചെയ്യിപ്പിക്കുകയും ചെയ്തു. ഇതിനെതിരെയാണ് പോസ്റ്റര് തയ്യാറാക്കിയ ഡോക്ടര് മുഹമ്മദ് യാസീന് രംഗത്തെത്തിയത്. മെഡിക്കല് കോളേജില് ഹൗസ് സര്ജന്സി ചെയ്യുന്ന സമയത്ത് താനാണ് ആ പോസ്റ്റര് തയ്യാറാക്കി ഒട്ടിച്ചതെന്നാണ് യാസീന് ഫേസ്ബുക്കിലൂടെ വ്യക്തമാക്കുന്നത്. ഭൗതിക സൗകര്യങ്ങള് വര്ദ്ധിപ്പിക്കുകയും കൂടുതല് ജീവനക്കാരെ നിയമിക്കുകയും ചെയ്തില്ലെങ്കില് ഇനിയും ഇത്തരം പോസ്റ്റുകള് പ്രത്യക്ഷപ്പെടുമെന്നും അദ്ദേഹം അഭിപ്രായപ്പെട്ടു. ഇളക്കി മാറ്റിക്കാന് മന്ത്രിയും ഇളക്കി മാറ്റാന് സ്റ്റാഫും ഉണ്ടാവും. പക്ഷേ അവിടെ കുറച്ച് സൗകര്യങ്ങളും കുറച്ച് സ്റ്റാഫിനെയും കൂടി കൊടുത്താല് പോസ്റ്റര് ഒട്ടുന്നത് അങ്ങ് ഒഴിവാക്കാമായിരുന്നുവെന്നും യാസീന് കൂട്ടിച്ചേര്ത്തു. പോസ്റ്റര് പതിപ്പിക്കാനുണ്ടായ സാഹചര്യത്തെ കുറിച്ചും യാസീന് വിശദീകരിക്കുന്നുണ്ട്.